Kolding: Tydelige optagelser fra videoovervågning i Kolding midtby var med til at afgøre sagen om grov vold begået foran vinbaren Mørks Kælder i Kolding midtby.

Sammenholdt med vidneforklaringerne betød optagelserne, at de tre tiltalte mænd nu er blevet idømt henholdsvis seks, syv og otte måneders ubetinget fængsel. Den ene af de tiltalte blev også udvist betinget.

De tre unge mænd på 21, 22 og 22 år blev fundet skyldige i at have begået det, der kaldes for vold af særligt rå, brutal eller farlig karakter mod to andre mænd på henholdsvis 25 og 26 år natten til den 16. marts i år foran Mørks Kælder i Jernbanegade, efter baren var lukket.

Videooptagelserne viste blandt andet, at de tre unge mænd slog, sparkede og trampede på begge ofre, også mens de lå forsvarsløse på jorden.